Aktualizovaný
Komplexný program boja so zločinnosťou

Vláda Slovenskej republiky sa vo svojom programovom vyhlásení v roku 1998 zaviazala predložiť Komplexný program boja so zločinnosťou (ďalej len “Komplexný program”) s osobitným dôrazom na organizovaný zločin, korupciu, daňové úniky, drogovú kriminalitu, detskú pornografiu, obchodovanie so ženami a krádeže motorových vozidiel. Komplexný program bol schválený uznesením vlády Slovenskej republiky č. 483/1999 a tým bol vytvorený programový a systémový prístup v boji s kriminalitou v Slovenskej republike. Ciele a úlohy Komplexného programu sú premietnuté do Rezortného projektu potlačovania organizovaného zločinu, ktorý vypracovalo Ministerstvo vnútra Slovenskej republiky a do harmonogramov prijatých jednotlivými rezortmi. 

Komplexný program je základom, na ktorom vláda, ale aj v dokumente uvedené subjekty zvyšujú svoje aktivity v boji so zločinom. Vláda Slovenskej republiky podporila účinnosť Komplexného programu ďalšími národnými programami, ktoré sú jednak podpornými dokumentmi, ale zároveň aj samostatnými materiálmi vzťahujúcimi sa na potlačovanie jednotlivých konkrétnych druhov kriminality, resp. na jej prevenciu. Ide predovšetkým o Národný program boja s korupciou, Národný program boja proti drogám a Stratégiu prevencie kriminality, ktorá nadväzuje na Celospoločenskú koncepciu prevencie kriminality a inej protispoločenskej činnosti. Všetky tieto dokumenty vytvárajú ucelenú koncepciu  potlačovania a prevencie kriminality.

Cieľom  všetkých  týchto aktivít je predovšetkým ochrana verejného poriadku a zaistenie vnútornej bezpečnosti, ako základné predpoklady zvyšovania kvality života občanov v Slovenskej republike a zabezpečovania ich ústavných práv a slobôd. Týmito programovými dokumentmi sa taktiež sleduje plnenie záväzkov, odporúčaní a úloh, ktoré pre Slovenskú republiku vyplývajú z integračného procesu, z dokumentov EÚ a Rady Európy, zo záverov medzinárodných konferencií a dohôd. 

Do Komplexného programu boli premietnuté záväzky vlády Slovenskej republiky v oblasti vnútornej bezpečnosti, ktoré deklarovala vo svojom programovom vyhlásení. Komplexný program taktiež rešpektuje princípy, ku ktorým Slovenská republika pristúpila v máji 1998 podpísaním Predvstupového paktu o organizovanom zločine medzi členskými štátmi Európskej únie a kandidátskymi krajinami strednej a východnej Európy a Cypru a na implementáciu, ktorého bol uznesením vlády SR č. 513/1999 schválený Harmonogram implementácie Predvstupového paktu o organizovanom zločine.

Napĺňanie cieľov Komplexného programu realizovali zainteresované subjekty plnením konkrétnych úloh v oblasti legislatívy, v oblasti inštitucionálnej, v oblasti personálneho zabezpečenia, v oblasti spolupráce a súčinnosti a v oblasti koordinácie.

Možno konštatovať, že v legislatívnej oblasti sa darí plniť stanovené úlohy novelizáciami právnych predpisov a prijímaním nových právnych predpisov. Týmto spôsobom sa tiež implementujú ustanovenia medzinárodných dohovorov a zmlúv v oblasti trestno-právnej, finančníctva, ekonomiky i bezpečnosti. Splnenie väčšiny stanovených úloh v tejto oblasti jednoznačne smeruje k zvýšeniu efektívnosti a účinnosti legislatívnych nástrojov v boji s organizovanou kriminalitou a k zabezpečeniu kompatibility právneho systému Slovenskej republiky s právom Európskej únie. Jednou z dôležitých úloh, ktoré sa doposiaľ nepodarilo splniť, je rekodifikácia trestného práva hmotného i procesného.

Z hľadiska inštitucionálneho sa podarilo splniť väčšiu časť úloh vyplývajúcich z Komplexného programu. Tieto boli orientované na vybudovanie špecializovaných pracovísk na boj s jednotlivými druhmi trestnej činnosti, ako aj na vytvorenie multidisciplinárnych integrovaných skupín odborníkov a mechanizmov zabezpečujúcich koordinovaný postup pri boji so zločinnosťou, založený predovšetkým na rýchlej, adresnej a efektívnej  výmene informácií a skúseností. 

Ciele v oblasti materiálno–technického zabezpečenia boli u všetkých zainteresovaných subjektov napĺňané nedostatočne. Problémy naďalej pretrvávali v zabezpečovaní finančných prostriedkov zo štátneho rozpočtu na obnovu základného vybavenia a rozvojových programov. Napriek tomu boli úlohy plnené zvýšeným pracovným nasadením a uplatňovaním úsporných opatrení v činnosti zainteresovaných subjektov. Plnenie úloh v tejto oblasti negatívne ovplyvňuje aj dynamický vývoj metód, prostriedkov a foriem činnosti organizovaného zločinu, kedy často po zavedení nových prostriedkov zo strany subjektov bojujúcich proti zločinu sú tieto vzápätí prekonané modernejšími a kvalitnejšími nástrojmi zo strany organizovaného zločinu. Pozitívne možno hodnotiť len oblasť plnenia úloh súvisiacich s obnovou automobilovej techniky a prezbrojenia špecializovaných útvarov Policajného zboru. 

Úlohy v oblasti personálneho zabezpečenia majú dlhodobejší charakter a ich plnením sa vytvárajú predpoklady na dosiahnutie cieľov Komplexného programu. Predovšetkým je to personálna stabilizácia pracovníkov, profesionalizácia ochrany štátnej hranice, zvyšovanie vzdelania štúdiom na Akadémii Policajného zboru pre odborníkov v oblasti boja s organizovaným zločinom zainteresovaných subjektov (Slovenská informačná služba, Vojenská polícia, Železničná polícia). V oblasti personálnej stabilizácie príslušníkov Policajného zboru sa podarilo zastaviť kritickú fluktuáciu z rokov 1998 a 1999 (v roku 1998 – skončilo služobný pomer 1037 policajtov, v roku 1999 – 1571 policajtov). V rokoch 2000 a 2001 bola fluktuácia policajtov znížená o 48 % (v roku 2000 - 554 policajtov, v roku 2001 – 722 policajtov, čo predstavuje 2,7 %, resp. 3,5 % fluktuáciu) .

Pozitívne možno hodnotiť i napĺňanie úloh Komplexného programu v oblasti súčinnosti a spolupráce. Od roku 1999 bolo zaznamenané zvýšené úsilie o vzájomnú výmenu informácií dotýkajúcich sa boja so zločinnosťou v rámci všetkých zainteresovaných subjektov. Zintenzívnila sa i spolupráca so zahraničím, ktorá bola orientovaná na oblasti vzdelávania, efektívnej výmeny informácií a skúseností ako aj spolupráce pri odhaľovaní a dokumentovaní konkrétnej trestnej činnosti.
	
V roku 2001 medzirezortný Expertný koordinačný orgán pre boj so zločinnosťou v súvislosti s realizáciou Komplexného programu zabezpečoval koordinačnú a metodickú činnosť pri plnení rezortných harmonogramov boja so zločinnosťou cestou určených pracovníkov pre spoluprácu s medzirezortným Expertným koordinačným orgánom pre boj so zločinnosťou. Boli zriadené multidisciplinárne integrované skupiny odborníkov pri medzirezortnom Expertnom koordinačnom orgáne pre boj so zločinnosťou, zamerané na elimináciu nelegálnych obchodov s ohrozenými druhmi voľne žijúcich  živočíchov a voľne rastúcich rastlín, nelegálnej migrácie a organizovaných foriem nedovoleného prekročenia štátnej hranice a legalizácie príjmov z trestnej činnosti, čím sa napĺňa jeden z cieľov Komplexného programu. 

Vláda Slovenskej republiky si uvedomuje, že boj so zločinnosťou je nikdy nekončiaci proces a už v roku 1999, pri schvaľovaní Komplexného programu boja so zločinnosťou, deklarovala potrebu pružne reagovať v nasledujúcom období na vývoj bezpečnostnej situácie.

Počet zistených trestných činov celkovej kriminality od roku 1999 (94 016) mierne poklesol, najnižšiu úroveň dosiahol v roku 2000 (88 817). Pokles kriminality bol sprevádzaný zvyšovaním úrovne jej objasňovania zo 48,6 % v roku 1998 na 54,6 % v roku 2001. Štatistické ukazovatele celkovej kriminality a úrovne jej objasňovania však boli ovplyvňované niekoľkými zmenami výšky minimálnej mzdy, ktorá je rozhodujúcim faktorom pre kvalifikáciu trestnosti skutkov majetkovej povahy a preto neposkytujú skutočný obraz o bezpečnostnej situácii. Podstatným je vnímanie bezpečnosti a ochrany svojich práv občanmi, ktoré nie je pozitívne a poukazuje na neuspokojivú situáciu. Dôkazom toho sú prieskumy verejnej mienky, z ktorých vyplýva neustály pokles dôveryhodnosti Policajného zboru. 

V štruktúre zistenej trestnej činnosti v Slovenskej republike naďalej dlhodobo prevláda majetková kriminalita, ktorá zasahuje do ústavou garantovaných vlastníckych práv. Významnú časť z majetkovej kriminality predstavovali krádeže vlámaním. Z ostatnej majetkovej kriminality sú najfrekventovanejšími krádeže vecí a súčiastok z motorových vozidiel, krádeže motorových vozidiel, krádeže vecí v bytoch a vreckové krádeže. Keďže občan vníma bezpečnostnú situáciu cez bezprostredné denné skúsenosti z porušovania verejného poriadku a úroveň ochrany svojej bezpečnosti pred tzv. “drobnou” kriminalitou, ale aj cez prístup policajtov k riešeniu jeho problémov, je potrebné venovať tejto oblasti náležitú pozornosť. Pocity občanov, že riešenie týchto otázok ustupuje do úzadia pred prioritami v boji s organizovaným zločinom, sú v mnohých prípadoch opodstatnené. Nejde však o prevažujúci a trvalý trend, resp. črtu policajnej práce.

Násilná kriminalita predstavuje z objemu celkovej kriminality približne 13 %. Od roku 1999 je zaznamenaný mierny nárast tejto trestnej činnosti, pričom sa však darí zvyšovať percento jej objasnenosti (v roku 2001 - 91,3 %). Aj keď materiálne škody spôsobené týmto druhom kriminality nie sú vysoké, vyvoláva najväčšie znepokojenie medzi obyvateľstvom. Obavy o život a zdravie dominujú aj v prieskumoch verejnej mienky. Najčastejšie sa vyskytujúcimi trestnými činmi sú ublíženie na zdraví, násilie proti jednotlivcovi, lúpež a vydieranie. 

Najnižší podiel na registrovanej kriminalite má mravnostná kriminalita. Viac ako množstvom je tento druh kriminality nebezpečný tým, že zasahuje do ľudskej dôstojnosti, cti a osobných práv jednotlivca, osobitne žien a detí. V jej rámci sú najčastejšie sa vyskytujúcimi trestnými činmi pohlavné zneužívania a znásilnenia. Vysoko latentnou formou sa vyznačujú najmä pohlavné zneužívania v závislosti, nakoľko k takýmto prípadom dochádza v uzatvorenom prostredí. Trestnými činmi s latentnými formami, pri ktorých je sťažená dokumentácia, pretože často chýba predmet útoku, resp. zneužitia, sú kupliarstvo a obchodovanie so ženami.

Významnú skupinu z hľadiska spôsobených škôd tvorí ekonomická kriminalita. Najčastejšími trestnými činmi sú podvody, sprenevera, trestné činy súvisiace s ochranou meny, daňové trestné činy a falšovanie a pozmeňovanie verejnej listiny. Ekonomická kriminalita predstavuje skutočnú hrozbu nielen pre podnikateľov, ale i pre štát. Zisťované skutočnosti nasvedčujú, že registrovaná ekonomická kriminalita je len špičkou ľadovca.

Vysoká miera korupcie naďalej zostáva vysoko negatívnym javom v spoločnosti s ekonomickými, sociálnymi ale aj politickými dôsledkami. Problém korupcie je najvypuklejší v štátnej správe. Podľa prieskumov verejnej mienky sú najohrozenejšími oblasťami zdravotníctvo, školstvo, súdnictvo a polícia.  Rôzne formy úplatkárstva sa objavujú na všetkých jej úrovniach: miestnej, okresnej, krajskej i ústrednej. Na nižších úrovniach sú korupčné aktivity zamerané na štátnych zamestnancov rozhodujúcich v správnom konaní (stavebné konania, zápisy do kníh nehnuteľností a ďalšie povoľovacie konania rôzneho druhu, konania o priestupkoch a ich sankcionovaní, úkony súvisiace s rôznou registráciou a pod.).

Organizovaný zločin predstavuje špecifický typ mnohostrannej trestnej činnosti, ktorý často vykazuje mnoho formálnych rysov zhodných s podnikateľskou činnosťou, organizovanou za účelom dosahovania maximálnych ziskov bez ohľadu na použité prostriedky a oblasti podnikania. Od roku 1998 sa znížil počet evidovaných skupín organizovaného zločinu z pôvodných 52 skupín na 26 skupín ku koncu roka 2001, z ktorých je 15 organizovaných a 11 zločineckých. V roku 2001 bol zaznamenaný nárast zaevidovaných prípadov organizovanej trestnej činnosti (40 prípadov – nárast o 22), z ktorých bolo 38 objasnených (t.j. 95%). Prebiehajúca ekonomická transformácia v Slovenskej republike, spojená s rozsiahlymi majetkovými presunmi, rýchlym vytváraním trhu a kapitálu, vytvára relatívne vhodné špecifické  podmienky pre činnosť skupín organizovaného zločinu v oblasti páchania závažnej ekonomickej kriminality, hlavne v oblasti daňovej a colnej. 

V roku 2001 došlo k výraznému poklesu výbuchov nastražených výbušných systémov (zo 49 v roku 2000 na 29 prípadov). V 19 prípadoch páchatelia použili trhavinu alebo muníciu. Narastá počet úmyselne založených požiarov. Najčastejšie sa páchatelia zameriavali na motorové vozidlá, rôzne podnikateľské zariadenia, rodinné domy alebo chaty záujmových osôb. Objasňovanie výbuchov a úmyselne založených požiarov je veľmi zložité, pretože poškodení alebo osoby blízke napadnutému objektu nechcú spolupracovať s políciou a nechcú uviesť dôvody a osoby, ktoré by mohli prichádzať do úvahy ako možní objednávatelia alebo páchatelia skutku. Z vykonaných preverovaní vyplýva, že pri takýchto prípadoch ide najmä o boj osôb z podsvetia alebo vyrovnávanie si účtov medzi podnikateľmi. Naďalej pretrvávajú prípady vymáhania poplatkov za ochranu, nezákonné vymáhanie dlhov za odplatu. 

Záujmovou sférou organizovaných a zločinneckých skupín je naďalej ilegálna preprava cudzincov cez štátnu hranicu. Zložitá a komplikovaná situácia z pohľadu nelegálnej migrácie je predovšetkým na východnom Slovensku, na slovensko-ukrajinskej štátnej hranici. Jeden z problémov je v neprehľadnom a hornatom teréne, v ktorom je ťažké efektívne použiť dostupné technické prostriedky na monitorovanie a ochranu štátnej hranice. Druhým závažným problémom (vyplýva zo sociálnej sféry) je vysoká nezamestnanosť obyvateľstva žijúceho v tomto regióne Slovenska, čo má za následok spoluprácu veľkej časti tohto obyvateľstva s prevádzačmi, čo v značnej miere sťažuje zadržanie nelegálnych migrantov, prevádzačov, vyšetrovanie, dokazovanie a dokumentovanie tejto trestnej činnosti.

Nové riziká v bezpečnostnej oblasti

Problematika kriminality spojenej s prejavmi extrémizmu sa dotýka všetkých demokratických štátov a neobišla ani Slovenskú republiku. Prejavy nenávisti voči príslušníkom iných rás, národov, národností, ale aj náboženstiev a skupín, prinášajú so sebou nebezpečenstvo  priameho ohrozenia riadneho fungovania spoločnosti. V Slovenskej republike sa problematika extrémizmu zviditeľnila predovšetkým prejavmi rasizmu a xenofóbie. V roku 2001 boli na slovenskej extrémistickej scéne zastúpené:
•	pravicovo orientované skupiny a organizácie,
•	ľavicové extrémisticke skupiny a organizácie,
•	sekty
Prehľad trestných činov, ktorých spáchanie bolo motivované rasovou, národnostnou alebo inou obdobnou neznášanlivosťou, zistených v Slovenskej republike, má od roku 1999 stúpajúcu tendenciu (1999 – 15 TČ, 2000 – 35 TČ, 2001 – 40 TČ). Odhadovaný počet osôb pôsobiacich v extrémisticky orientovaných skupinách na území Slovenskej republiky bol k 31. 12. 2001 cca 3406. Z týchto možno medzi aktívnych v pravicovej orientácií zaradiť cca 476 osôb a medzi pravicovo orientovaných sympatizantov cca 2002 osôb. V rámci ľavicového extrémizmu je aktívnych cca 96 osôb a sympatizantov ľavicového extrémizmu je cca 832. V súvislosti s integračnými aktivitami Slovenskej republiky na vstup do Európskej únie a do NATO sa dá očakávať radikalizácia a zvýšená aktivita ľavicovej extrémistickej scény. Niektorí pravicoví extrémisti ustupujú od svojho militantného spôsobu obliekania a celkového zovňajšku a ich obliekanie je už viac civilné. Možno predpokladať, že v blízkej budúcnosti sa budú tieto osoby snažiť o združovanie pod hlavičkou rôznych občianskych združení a následne o vzájomnú spoluprácu a koordináciu. Hrozbou do budúcnosti je snaha týchto osôb o prípadnú transformáciu na štandardnú politickú stranu a vstup do aktívnej politiky.

Všeobecne možno konštatovať, že slovenská extrémistická scéna je rizikovým prostredím pre vznik aktivít politicky zameraného vnútorného terorizmu. Radikalizácia domácich extrémistických skupín a ich prepojenie do zahraničia na oveľa militantnejšie skupiny teda predstavuje potencionálne domáce riziko a predovšetkým riziko zneužitia týchto skupín pre cudzie záujmy či ciele. Zostáva tu však i naďalej možnosť individuálneho, spontánneho vystúpenia jedinca či malej skupinky.

S prihliadnutím na hroziace nebezpečenstvo teroristických útokov na území Slovenskej republiky (po teroristickom útoku v USA) vláda Slovenskej republiky svojím uznesením č. 928/2001 pripojila Slovenskú republiku k záverom Akčného plánu boja proti terorizmu z mimoriadnej Európskej rady v Bruseli 21. 9. 2001. Svojím uznesením č. 1137/2001 vláda SR schválila súbor opatrení vyplývajúcich z Akčného plánu boja proti terorizmu EÚ v podmienkach SR a súbor opatrení vyplývajúcich z ustanovení Rezolúcie Bezpečnostnej rady OSN č. 1373/2001 a ďalších relevantných dokumentov v podmienkach SR. V súvislosti s uvedeným, po teroristických útokoch došlo k nárastu migračnej vlny zo stredoázijského priestoru. Neprehliadnuteľná je väzba terorizmu na iné negatívne javy, akými je napríklad obchod s drogami (z ktorého sú teroristické akcie nezriedka financované) alebo obchod so zbraňami. Z geografického hľadiska je predpoklad, že územie Slovenskej republiky je využívané ako zázemie teroristických skupín pre ich útoky v zahraničí a ako tzv. “oddychová zóna”, priestor pre rýchlu zmenu taktiky, smeru, foriem a nasadených prostriedkov k útokom proti cieľom v západnej Európe. Potvrdením tohto signálu je zadržanie troch členov RIRA (pravej IRA) v Piešťanoch. Reálnu hrozbu v najbližších rokoch môžu predstavovať teroristické akcie jednotlivcov alebo skupín organizovaných islamskými a extrémistickými silami, najmä v súvislosti so vstupom Slovenskej republiky do vojenských štruktúr NATO a do Európskej únie s cieľom znemožniť tento proces. V roku 2001 Policajný zbor v spolupráci s civilnou ochranou a Zborom požiarnej ochrany riešil 330 prípadov zaslania podozrivej listovej zásielky. 

Medzi formy organizovanej ekonomickej trestnej činnosti s vysokou spoločenskou nebezpečnosťou, ktoré sa vyskytli v nedávnej minulosti, je potrebné zaradiť aj trestnú činnosť v súvislosti s prijímaním peňažných vkladov občanov nebankovými inštitúciami. Obchodné spoločnosti, fungujúce v rôznych právnych formách, na základe rozsiahlej mediálnej reklamy prijímali od občanov peňažné vklady, s prísľubom ich niekoľkonásobného zhodnotenia investovaním do výnosných podnikateľských projektov. V skutočnosti sa tieto peniaze využívali na prevádzkové alebo iné náklady, ako aj osobné potreby majiteľov spoločností. 

V súčasnosti veľmi rozšírenú organizovanú ekonomickú trestnú činnosť predstavuje krátenie príjmov štátneho rozpočtu zločineckými zoskupeniami formou neoprávneného uplatňovania odpočtu DPH a znižovania daňového základu podnikateľského subjektu na základe vykonávania fiktívnych obchodov a vystavovania fiktívnych faktúr. Podľa odhadu odborníkov spôsobená škoda pri páchaní tejto trestnej činnosti je niekoľko miliárd korún  ročne. Sprievodným znakom tohoto druhu trestnej činnosti sa stávajú vraždy osôb, ktorých zločinecké skupiny v tejto oblasti využívajú. 

Na úseku boja proti legalizácií príjmov z trestnej činnosti je potrebné riešiť otázky plnej implementácie Smernice Európskeho spoločenstva z 4. decembra 2001 č. 2001/97/EC, ktorá novelizuje Smernicu č. 31/308/EEC o predchádzaní používania finančného systému na pranie špinavých peňazí z 10. 6. 1991, čím sa zákon č. 367/2000 Z.z. o ochrane pred legalizáciou príjmov z trestnej činnosti stal s touto smernicou nekompatibilný. Ďalej je potrebné riešiť aj implementáciu legislatívy CFG (Controlled Foreign Company), čo by vytvorilo podmienky pre uzákonenie takých postupov, ktoré by umožňovali znížiť stratu domácich daňových príjmov z medzinárodných investícií, najmä pri geograficky mobilných aktivitách. Legislatívne prostredie riešenia boja proti legalizácií príjmov z trestnej činnosti v Slovenskej republike bolo v roku 2001 konfrontované s 25 kritériami FATF (Financial Action Task Force). Podľa miery splnenia týchto kritérií sú následne krajiny a teritória zaradené, resp. nezaradené na “Zoznam nespolupracujúcich krajín a teritórií” v oblasti  boja proti legalizácií príjmov z trestnej činnosti. Na základe tejto konfrontácie bola zo strany FATF, formou listu prezidenta tejto organizácie ministrovi vnútra Slovenskej republiky, vyjadrená nespokojnosť s rozsahom prijatých opatrení a bola naznačená možnosť preradenia Slovenskej republiky na zoznam nespolupracujúcich krajín a teritórií. V tejto súvislosti zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení  niektorých zákonov bol novelizovaný zákonom č. 445/2002 Z.z., ktorý nadobudol účinnosť dňom 1. 9. 2002. Touto novelou sa odstránili identifikované nedostatky doterajšej právnej úpravy a okrem plnej kompatibility s právom Európskeho spoločenstva bude zabezpečené i pozitívne hodnotenie Slovenskej republiky zo strany FATF.

Výnosnou aktivitou organizovaného zločinu sa stalo aj obchodovanie s ohrozenými druhmi voľne žijúcich živočíchov a voľne rastúcich rastlín. Z hľadiska objemu použitých finančných prostriedkov predstavuje tento nelegálny obchod tretiu najvýznamnejšiu aktivitu skupín organizovaného zločinu po drogách a zbraniach. Ročný obrat medzinárodného obchodu s voľne žijúcimi živočíchmi a voľne rastúcimi rastlinami (bez rybolovu a ťažby dreva) je asi 15 mld. USD. Páchateľmi tejto trestnej činnosti sú medzinárodné organizované skupiny, kde jednotliví členovia nepôsobia v uzavretých organizačných štruktúrach, ale sú schopní ihneď reagovať na zmeny  ponuky a dopytu, takže neexistujú nemenné obchodné väzby. Geografická  poloha Slovenskej republiky spôsobuje, že cez jej územie je vykonávaný tranzit chránených živočíchov a rastlín, ktoré na naše územie prúdia predovšetkým z dvoch hlavných smerov, konkrétne z východu (bývalé republiky ZSSR) a z juhu (Balkán, Izrael), pričom významným uzlovým bodom je letisko Schwechat na území Rakúskej republiky. Väčšina tohoto tovaru po jeho nelegálnom dovoze zostáva nejaký čas na našom území a následne sa vyváža do západnej Európy. Malá časť tovaru zostáva na území Slovenskej republiky u našich držiteľov.

Obchod s drogami sa na Slovensku stal nezanedbateľnou súčasťou organizovanej trestnej činnosti, pričom napriek tomu, že drogová scéna sa u nás začala vytvárať až koncom osemdesiatych rokov, jej úroveň sa v súvislosti s jej dynamickejším rozvojom v deväťdesiatych rokoch, začína vyrovnávať s ostatnými krajinami Európy. Hrozivý dopad obchodu s drogami neustále vzrastá. Dôsledky drogovej trestnej činnosti sú spoločensky závažné, čo sa prejavuje nielen v realizovaní samotnej drogovej kriminality a jej následkoch, ale sú s ňou spojené negatívne dôsledky sociálneho charakteru, pričom narastajúci počet trestných činov s drogovým prvkom naznačuje, že tento nepriaznivý trend sa bez zásadnejších zásahov proti nim, v nasledujúcom období nezmení.
Do relatívne novej oblasti trestnej činnosti je možné zaradiť počítačovú kriminalitu – neoprávnená výroba, predaj a požičiavanie počítačového softvéru, kopírovanie hier do PC a hracích konzol, predaj nelegálneho softvéru spolu s počítačom tzv. hard disk loading, kde je táto trestná činnosť často realizovaná a zároveň zneužívaná oficiálnou formou predaja tzv. OEM verzií, ďalej nelegálna výroba alebo komerčné využitie komprimovaného hudobného formátu  mp3. Jedná sa o latentnú formu trestnej činnosti, ktorej dokumentovanie je sťažené neprípustnosťou kontroly u fyzických osôb užívajúcich tento nelegálny softvér, jednoduchá a prakticky nekontrolovateľná možnosť distribúcie nelegálneho softvéru cez internet. Nízka miera odhaľovania uvedenej trestnej činnosti poukazuje na nutnosť zvýšenia aktivít v oblasti boja proti nej, predovšetkým personálnym posilnením samostatného pracoviska zaoberajúceho sa počítačovou kriminalitou v rámci Policajného zboru (v súčasnosti 2 pracovníci), tak aby sa komplexne v celej šírke venovalo všetkým formám priamej aj nepriamej počítačovej kriminality.

Vzhľadom na aktivity medzinárodného terorizmu a vývoj kriminality na Slovensku, ako i v medzinárodnom meradle, ale i fakt, že Komplexný program vznikol v roku 1999, a teda nemôže odrážať súčasný dynamický vývoj v tejto oblasti, bolo potrebné prehodnotiť úlohy v ňom stanovené a vytýčiť nové úlohy a priority programu tak, aby reagoval na vzniknuté zmeny. 

Subjekty boja so zločinnosťou
 
Plnenie úloh Komplexného programu boja so zločinnosťou v oblasti inštitucionálnej, ale aj vznik nových štátnych orgánov a vyšších územných celkov si vyžiadalo prehodnotenie účasti subjektov podieľajúcich sa na boji so zločinnosťou v celonárodnom meradle.

Hlavnými subjektami boja so zločinnosťou ostávajú ústredné orgány štátnej správy (vrátane ich podriadených orgánov, resp. zložiek v ich pôsobnosti) a tie štátne orgány, najmä tie, ktoré sa v rámci zverených kompetencií prevažne alebo významnou mierou podieľajú na plnení úloh vo veciach vnútorného poriadku a bezpečnosti. Patria sem:

-	Ministerstvo vnútra SR (Policajný zbor),
-	Ministerstvo spravodlivosti SR (Zbor väzenskej a justičnej  stráže), 
-	Ministerstvo obrany SR (Vojenská polícia a vojenské spravodajské služby),
-	Ministerstvo dopravy, pôšt a telekomunikácií SR (Železničná polícia),
-	Ministerstvo financií SR (colné orgány, daňové orgány),
-	Generálna prokuratúra SR (krajské prokuratúry, okresné  prokuratúry),
-	Slovenská informačná služba,
-	Najvyšší kontrolný úrad SR, 
-	Úrad vlády SR
-	Národný bezpečnostný úrad
Medzi ďalšie subjekty boja so zločinnosťou patria:
-	zostávajúce ministerstvá,
-	ostatné ústredné orgány štátnej správy,
-	Fond národného majetku SR,
-	Národná banka Slovenska.
Subjektami na regionálnej a miestnej úrovni sú orgány miestnej štátnej správy (krajské úrady a okresné úrady, nimi zriaďované komisie pre prevenciu kriminality). Popri plnení svojich hlavných úloh majú nezastupiteľné miesto najmä pri predchádzaní protispoločenskej činnosti, ale môžu a je ich povinnosťou účinne napomáhať Policajnému zboru Slovenskej republiky i pri odhaľovaní závažnej trestnej činnosti a zisťovaní jej páchateľov. V procese boja so zločinnosťou musia orgány štátnej správy využívať spoluprácu s orgánmi samosprávnych územných celkov:
-	obcami (vrátane nimi zriaďovaných obecných  a mestských polícií)
-	vyššími územnými celkami

Orgány miestnej štátnej správy spolupracujú s inými štátnymi orgánmi a obcami a vyššími územnými celkami pri dodržiavaní zákonnosti a verejného poriadku, pri ochrane práv a záujmov obyvateľstva a majú významné miesto v prevencii kriminality. Vyššie územné celky dbajú o všestranný rozvoj miest a obcí vo svojich územných obvodoch.

Aktualizované hlavné úlohy boja so zločinnosťou

1.	V oblasti legislatívy

1.1.	Pripraviť nové zákony resp. novely zákonov

1.1.1.	pokračovať na dokončení legislatívneho procesu rekodifikácie trestno-právnych kódexov tak, aby boli implementované ustanovenia medzinárodných trestno-právnych dohovorov, ku ktorým SR pristúpila a záväzkov vyplývajúcich pre SR z medzinárodných zmlúv a dohôd, s cieľom zosúladiť trestné zákonodarstvo SR s acquis Európskej únie,  
T: do 30. 9. 2004				        	          Z: MS SR, MV SR, GP SR

1.1.2.	pri rekodifikácii trestno-právnych kódexov vytvoriť legislatívne predpoklady pre vznik inštitútu “korunného svedka”,
T: do 31. 12. 2003							 Z: MS SR, GP SR

1.1.3.	vytvoriť legislatívne predpoklady na zriadenie samostatného “Národného koordinačného centra pre boj so zločinnosťou”, ktoré bude mať charakter centrálneho národného kontaktného pracoviska na výmenu informácií o konkrétnych vyšetrovaných prípadoch trestnej činnosti; analytický a informačný priestor Národného koordinačného centra pre boj so zločinnosťou budú využívať a do neho prispievať všetky bezpečnostné zložky pôsobiace v SR v boji proti organizovanému zločinu (spravodajské, operatívne, trestno-procesné),
T: do 31. 12. 2004			          Z: MV SR, SIS, MO SR, MF SR, GP SR

1.1.4.	po rekodifikácií trestno-právnych noriem (vzhľadom na navrhované zmeny v oblasti druhov trestov a nápravnovýchovných skupín) pripraviť nový zákon o výkone väzby a výkone trestu odňatia slobody. V novom zákone o výkone väzby a výkone trestu odňatia slobody vytvoriť potrebné legislatívne podmienky na zvýšené bezpečnostné zabezpečenie výkonu väzby tých osôb, ktoré budú obvinené zo závažnej trestnej činnosti spáchanej organizovaným spôsobom, najmä proti životu a zdraviu a v súvislosti s drogami. Počas výkonu väzby a výkonu trestu odňatia slobody uvedených skupín osôb vytvoriť podmienky pre zvýšenie bezpečnosti príslušníkov zboru, ale i ostatných obvinených a odsúdených, najmä skvalitnením ich klasifikácie a diferenciácie,
T: do 6 mesiacov od schválenia trestnej rekodifikácie                              Z: MS SR

1.1.5.	upraviť štruktúru Generálnej prokuratúry SR a krajských prokuratúr na zefektívnenie boja s organizovaným zločinom a korupciou; za tým účelom pripraviť návrh právnej úpravy o úrade špeciálneho prokurátora a o špeciálnom súde pre boj proti korupcii a organizovanej kriminalite s cieľom prelomiť miestne i celoštátne väzby medzi jednotlivými štátnymi a justičnými orgánmi a zabezpečiť potrebné predpoklady na zriadenie a činnosť špeciálneho útvaru Policajného zboru, ktorý bude úzko spolupracovať so špeciálnym prokurátorom a špeciálnym súdom v boji proti organizovanému zločinu a korupcii,
T: do 31. 12. 2003			           Z: MS SR, GP SR, MV SR, SIS, MF SR

1.1.6.	pripraviť návrh právnej úpravy, ktorou sa zavedie princíp nulovej tolerancie vo všetkých právnických profesiách, t.j. osoba činná v právnických profesiách odsúdená za trestný čin korupcie, ktorý spáchala v súvislosti s výkonom svojej profesie, by nikdy nemala nadobudnúť bezúhonnosť zahladením odsúdenia,
T: priebežne pri novelizácii dotknutých zákonov				   Z: MS SR				   
1.1.7.	pripraviť a na rokovanie vlády predložiť návrh zákona o Vojenskej polícií a návrh zákona o vojenskom spravodajstve, v ktorom presadzovať nástroje umožňujúce efektívne odhaľovanie a dokumentovanie činnosti zločineckých skupín proti záujmom zabezpečenia obrany SR a účinné pôsobenie proti terorizmu už v štádiu, keď je jeho postih faktický nemožný a vykonať analýzu stavu Vojenskej prokuratúry a Vojenských súdov po vstupe do NATO, 
T: do 31. 12. 2003							         	  Z: MO SR

1.1.8.	v návrhu nového zákona o Slovenskej informačnej službe presadzovať nástroje, ktoré umožnia efektívne odhaľovať a dokumentovať protispoločenskú činnosť zločineckých skupín a účinne pôsobiť proti terorizmu už v štádiu, keď je jeho trestný postih ešte faktický nemožný,
T: do 31. 12. 2004	               				    	                     Z: SIS

1.1.9.	vytvoriť legislatívne podmienky na ochranu sudcov, prokurátorov, pracovníkov bezpečnostných a justičných orgánov a spolupracujúcich osôb podieľajúcich sa na boji proti organizovanej kriminalite tak, aby inštitúty tejto ochrany mohli byť použité i mimo trestného konania,
T: do 31. 12. 2004				       Z: MV SR, MS SR, GP SR, MF SR

1.1.10.	pripraviť návrh zákona o používaní informačno-technických prostriedkov,
T: do 30. 9. 2003		                     Z: MV SR, MS SR, GP SR, SIS, MO SR
1.1.11.	vytvoriť legislatívne a materiálno-technické podmienky na prepojenie relevantných registrov a na priamy prístup do nich, ako aj na prístup k ďalším informáciám (napr. k finančným, majetkovým, daňovým a bankovým informáciám) pre všetky štátne orgány zapojené do boja proti organizovanému zločinu, ako súčasť budovania nového bezpečnostného informačného manažmentu,
T: do 31.12. 2004		        Z: MV SR, MS SR, GP SR, MF SR, SIS, MO SR

1.1.12.	vytvoriť legislatívne predpoklady pre zavedenie povinnosti predkladať podrobné majetkové priznanie policajta a jeho najbližších rodinných príslušníkov vždy pri prijatí do Policajného zboru, pri vyzvaní ministrom vnútra alebo ním povereným služobným úradom a u funkcionárov Policajného zboru každoročne,
T: 1. 7. 2003								   Z: MV SR

1.1.13.	zabezpečiť vypracovanie a predloženie návrhu zákona o preukazovaní pôvodu majetku a v tejto súvislosti vytvoriť legislatívne predpoklady, ktoré umožnia prokurátorovi, aby v prípade podozrenia, že majetok pochádza z nelegálnych zdrojov, mohol civilnou žalobou žiadať súd, aby rozhodol, že takýto majetok pripadne štátu so súčasným zakotvením tzv. obráteného dôkazného bremena, ktoré by musel znášať vlastník takéhoto majetku,
T: do 30. 6. 2004							 Z: MS SR, GP SR

1.1.14.	vytvoriť legislatívne predpoklady začlenenia justičnej polície do jednotnej štruktúry spoločne so službou kriminálnej polície,
T: do 1. 4. 2003								   Z: MV SR

1.1.15.	vytvoriť legislatívne predpoklady pre zmenu trestnej politiky založenú na novej filozofií trestania, ktorá sa bude opierať o nový trestno-právny inštitút “trikrát a dosť”, zavedenie trestu absolútneho doživotia, prelomenie absorpčnej zásady ukladania trestov (zvýšenie hornej hranice trestnej sadzby pri súbehu trestných činov o polovicu),
T: 30. 9. 2003								               Z: MS SR

1.1.16.	v návrhu novely zákona o Zbore väzenskej a justičnej stráže definovať zbor ako bezpečnostný s rozšírením právomocí pri ochrane verejného poriadku v objektoch súdov (a v ich okolí), v blízkosti ústavov na výkon väzby  a ústavov na výkon trestu odňatia slobody a pri eskortách obvinených a odsúdených. Precíznejšie upraviť použitie ochrannej kukly príslušníkom zboru a doplniť o oprávnenie a držanie vzoriek výbušnín pre účely výcviku služobných psov,
T: do 30. 9. 2004						         	               Z: MS SR

1.1.17.	pripraviť nový zákon o zamestnanosti v rámci, ktorého sa sprísnia podmienky sprostredkovania zamestnania za úhradu do zahraničia, v rámci ktorej by boli definované aj evidencie, ktoré je sprostredkovateľ zamestnania za úhradu povinný viesť, vrátane výpočtu orgánov, ktorým evidenciu bude priebežne predkladať,
T: do 31. 12. 2003							       Z: MPSVR SR

1.1.18.	pripraviť návrh zákona o sociálno-právnej ochrane detí a o sociálnej prevencii, v ktorom sa okrem iného. upraví problematika predchádzania a eliminácie kriminality a iných sociálno-patologických javov a riešenie ich sociálnych dôsledkov,
T: 31. 12. 2003							       Z: MPSVR SR
1.1.19.	pripraviť novelu Ústavy SR a zákona o Najvyššom kontrolnom úrade SR tak, aby boli rozšírené jeho kontrolné právomoci na obce a vyššie územné samosprávne celky,
T: do 30. 6. 2003								      Z: NKÚ

1.1.20.	pripraviť novelu zákona č. 289/1996 Z.z. o výrobe a obehu liehu a o zmene a doplnení zákona č. 455/1991 Zb. o živnostenskom podnikaní v znení neskorších predpisov, upresniť výkon kontroly nad jeho dodržiavaním,
T: do 30. 6. 2003							              Z: MP SR

1.1.21.	pripraviť návrh novely zákona o pobyte cudzincov na území SR, ktorou sa v plnom rozsahu zosúladí vízová politika a problematika pohybu cudzincov s právom Európskej únie,
T: do 30. 6. 2003								   Z: MV SR

1.2.	Pripraviť iné všeobecne záväzné a interné predpisy

1.2.1.	vypracovať metodiku spolupráce pri vyhľadávaní, odhaľovaní, objasňovaní a dokumentovaní trestnej činnosti namierenej voči deťom a mládeži a trestnej činnosti páchanej mladistvými (predovšetkým násilnej povahy, týranie detí, vydieranie a šikanovanie v školách, ubytovacích zariadeniach, zariadeniach sociálnych služieb pre deti a mládež, detských domovoch, ale aj možnosti vyhľadávania a monitorovania ďalších negatívnych javov, akými sú drogová, alkoholová, hráčska závislosť, prejavy extrémizmu a rasovej neznášanlivosti) ,
T: do 31. 12. 2003					 Z: MV SR, MŠ SR, MPSVR SR

1.2.2.	vymedziť v školských poriadkoch opatrenia proti šíreniu legálnych drog v školskom prostredí a oboznamovať priebežne rodičov žiakov škôl s preventívnymi aktivitami školy a možnosťami pomoci ohrozeným deťom,
T: do 30. 6. 2003							               Z: MŠ SR

1.2.3.	spracovať Smernicu ministra obrany SR na boj proti terorizmu,
T: do 30. 6. 2003							              Z: MO SR

1.3.	Úlohy vyplývajúce zo Správy z porovnania legislatívy EÚ s legislatívou SR a z výsledkov bilaterálneho screeningu

1.3.1.	zabezpečiť ratifikáciu - Dohody č. 156 RE o nezákonnom obchodovaní po mori podľa čl. 17 Dohovoru OSN proti nezákonnému obchodovaniu s narkotickými drogami a psychotropnými látkami, Viedeň 1988,
T: do 1. 3. 2003							           Z: MZV SR

1.3.2.	zabezpečiť realizáciu inštitútov upravených v zákone č. 367/2000 Z.z. o ochrane pred legalizáciou príjmov z trestnej činnosti  a o zmene a doplnení niektorých zákonov v znení zákona č. 445/2002 Z.z., 
T: trvale    							                         Z: MV SR

1.3.3.	zabezpečiť zmluvnú základňu pre spoluprácu s Europolom,
T: do 31. 3. 2003						                         Z: MV SR

1.3.4.	zabezpečiť realizáciu inštitútov upravených v zákone č. 417/2002 o používaní analýzy deoxyribonukleovej kyseliny na identifikáciu osôb,
T: od 1. 1. 2003	 						              Z: MV SR

1.4.	Zabezpečiť implementáciu acquis communitaire a dokumentov OSN

1.4.1.	rezolúcia Rady z 29. 11. 1996 ohľadne opatrení na riešenie problému drogovej turistiky v rámci EÚ,
T: do 31. 12. 2004 							              Z: MV SR

1.4.2.	zabezpečiť na ratifikáciu Dohovor OSN proti nadnárodnému organizovanému zločinu, 
T: do 1. 3. 2003						 	           Z: MZV SR

1.4.3.	zabezpečiť na ratifikáciu Protokol o prevencii, potláčaní a trestaní obchodovania s ľuďmi, osobitne so ženami a deťmi, doplňujúci Dohovor OSN proti nadnárodnému organizovanému zločinu,
1.4.4.	zabezpečiť na ratifikáciu Protokol proti pašovaniu migrantov po súši, po mori a letecky, doplňujúci Dohovor OSN proti nadnárodnému organizovanému zločinu, 
T: do 31. 12. 2003 					                    Z: MV SR, MZV SR

1.4.5.	zabezpečiť ratifikáciu Protokolu proti nedovolenej výrobe a obchodovaniu so strelnými zbraňami, ich časťami, komponentmi a muníciou, doplňujúci Dohovor OSN proti nadnárodnému organizovanému zločinu, 
T: do 31. 12. 2003 					      		           Z: MZV SR

1.4.6.	zabezpečiť podpis a ratifikáciu  – Dohovoru o počítačovej kriminalite a Prvého dodatkového protokolu k Dohovoru o počítačovej kriminalite o kriminalizácií skutkov rasistického a xenofóbneho pôvodu páchaných prostredníctvom počítačovej siete,
T: 1. 3. 2003				          Z: MV SR, MDPT SR, MZV SR, MS SR

1.4.7.	pripraviť ratifikáciu Opčného protokolu k Dohovoru o právach dieťaťa a o účasti detí v ozbrojených konfliktoch a Opčného protokolu k Dohovoru o právach dieťaťa o obchodovaní s deťmi, detskej prostitúcii a detskej pornografii.
	T: 3l. l2. 2003								       Z: MPSVR SR

2.	V oblasti inštitucionálnej

2.1.	zefektívniť štruktúru Policajného zboru v regiónoch s cieľom debyrokratizácie – zníženia riadiaceho a administratívneho aparátu a posilnenia priameho výkonu služby,
T: 1. 1. 2004			   						   Z: MV SR

2.2.	dokončiť a zabezpečiť plnú prevádzku projektu Súdny manažment na okresných súdoch, krajských súdoch a na Najvyššom súde Slovenskej republiky, ktorý je založený na zmene organizácie práce súdu s cieľom odbremeniť sudcu od administratívnej práce,
T: do 31. 12. 2004								   Z: MS SR
2.3.	prehodnotiť štruktúru krajských a okresných súdov so zámerom znížiť ich počet a s cieľom zvýšiť kvalitu a rýchlosť súdneho rozhodovania a zároveň zefektívniť a podstatne zhospodárniť súdny systém, za týmto účelom zaviesť inštitút delegačného senátu, 
T: do 31. 12. 2003								   Z: MS SR

2.4.	dobudovať Justičnú akadémiu Slovenska, ktorá bude zodpovedať požiadavkám modernej vzdelávacej inštitúcie pre sudcov, prokurátorov, justičných a právnych čakateľov a zamestnancov súdu,
T: do 30. 6. 2004							 Z: MS SR, GP SR

2.5.	vytvoriť predpoklady na eliminovanie korupcie v radoch príslušníkov Policajného zboru a zamestnancov dobudovaním štruktúr úradu inšpekčnej služby Policajného zboru,
T: do 30. 6. 2003								   Z: MV SR

2.6.	zaviesť systém bezhotovostného ukladania pokút v Policajnom zbore,
T: do 30. 6. 2005								   Z: MV SR

2.7.	dokončiť reorganizáciu a dobudovanie Úradu hraničnej a cudzineckej polície Policajného zboru, s dôrazom na zvýšenie úrovne ochrany slovensko-ukrajinskej hranice, najmä na jej technické a personálne  zabezpečenie,
T: do 30. 12. 2003								   Z: MV SR

2.8.	vybudovať Národný schengenský informačný systém a národný úrad SIRENE ako nevyhnutné predpoklady pre vstup Slovenskej republiky medzi štáty schengenskej dohody,
T: do 31. 12. 2003								   Z: MV SR

2.9.	dobudovať v rezorte MV SR pracoviská odboru šifrovej ochrany informácií v oblasti materiálno-technického, priestorového a personálneho zabezpečenia. Líniovým riadením docieliť racionalizáciu šifrovej služby, optimalizovať štruktúry šifrových orgánov, tak aby zodpovedali požiadavkám na zabezpečenie šifrovej ochrany informácií v rezorte MV SR, smerujúce k efektívnejšiemu a pružnejšiemu využívaniu prostriedkov šifrovej ochrany informácií a tým prispôsobenie sa trendom Európskej únie pri zabezpečovaní bezpečnej výmeny informácií,
T: do 30. 12. 2004								   Z: MV SR

2.10.	zriadiť špecializované pracoviská v rámci služby kriminálnej polície, ktoré sa budú zaoberať:
2.10.1.	ochranou kultúrneho dedičstva a bojom proti nelegálnemu obchodu so starožitnosťami,
2.10.2.	odhaľovaním a dokumentovaním trestnej činnosti krádeží motorových vozidiel,
2.10.3.	cieľovým pátraním po páchateľoch najzávažnejšej trestnej činnosti v súlade so zavedenou  praxou štátov Európskej únie,
T: do 1. 1. 2004								   Z: MV SR

2.11.	v rámci inštitucionálneho zabezpečenie acquis zriadiť špecializované pracoviská v štruktúre Prezídia Policajného zboru pre:
-	boj proti trestnej činnosti voči životnému prostrediu,
-	podporu obetí kriminality,
T: 31. 12. 2003								   Z: MV SR

2.12.	pokračovať v organizačnom budovaní preventívno-bezpečnostnej služby v podmienkach Zboru väzenskej a justičnej stráže tak, aby bolo zabezpečené účinné aplikovanie metód, foriem a prostriedkov operatívno-pátracej činnosti a kvalifikované vykonávanie programu ochrany svedka počas výkonu väzby a výkonu trestu odňatia slobody podľa osobitného predpisu,
T: do 30. 6. 2003								   Z: MS SR

2.13.	zriadiť špecializované pracovisko v štruktúre úradu kriminálnej polície správy kriminálnej a finančnej polície Prezídia Policajného zboru na riešenie kriminality mládeže a kriminality páchanej na mládeži,
T: 30. 6. 2003								         	   Z: MV SR

2.14.	eliminovať korupciu príslušníkov Zboru väzenskej a justičnej stráže realizovaním Programu boja proti korupcii,
T: trvale									   Z: MS SR

2.15.	vytvárať podmienky na zriadenie drogovo čistých zón odsúdených v určených ústavoch na výkon trestu odňatia slobody,
T: do 30. 6. 2003							               Z: MS SR

2.16.	pre potreby ďalšieho skvalitnenia spolupráce a zlepšenia informačných tokov smerujúcich k skvalitňovaniu vyhľadávania a dokumentovania kriminality vytvoriť miesto kontaktného úradníka colnej správy dislokovaného na príslušnom orgáne Policajného zboru, s cieľom rýchlej, adresnej a efektívnej výmeny informácií a skúseností,
T: do 30. 6. 2003							Z: MF SR, MV SR 

3.	V oblasti materiálno technického zabezpečenia

V závislosti od zdrojových finančných možností:

započať prezbrojenie výkonných súčasti Policajného zboru a Vojenskej polície, podľa dôležitosti výkonu policajnej služby,
T: do 1. 1. 2004								   Z: MV SR

3.2.	v oblasti zabezpečenia informačných tokov v pôsobnosti Ministerstva vnútra SR dobudovať účinný, komplexný, integrovaný a efektívny informačný tok. Aplikovať moderné informačné technológie kompatibilné s obdobnými informačnými tokmi v rámci Európskej únie,
T: do 1. 1. 2004								   Z: MV SR 

3.3.	vytvoriť materiálno technické podmienky na vybudovanie školiaceho metodického pracoviska pre  pracovníkov zaoberajúcich sa riešením závažnej trestnej činnosti (úrad organizovanej trestnej činnosti, odbor zvláštnych operatívnych činností, úrad finančnej polície, vybrané pracoviska úradu kriminálnej polície správy kriminálnej a finančnej polície, Prezídia Policajného zboru) s orientáciou na špeciálny výcvik a špecifické činnosti príslušnej služby alebo funkcií,
T: do 1. 1. 2004								   Z: MV SR

3.4.	v pôsobnosti Ministerstva vnútra SR vybudovať systém na monitorovanie siete internet a systém na zaznamenávanie a vyhodnocovanie e-mailovej komunikácie,
T: do 1. 1. 2004								   Z: MV SR

3.5.	dobudovať vybavenie centrály úradu finančnej polície správy kriminálnej a finančnej polície Prezídia Policajného zboru a jednotlivých odborov moderným hardwarovým a softwarovým vybavením s cieľom zabezpečiť rýchlu, spoľahlivú a bezpečnú výmenu informácií na úrovni úradu finančnej polície, ako i prepojenie na iné informačné databázy Policajného zboru a spolupracujúcich ústredných orgánov štátnej správy,
T: do 31. 12. 2004		        	         Z: MV SR, MS SR, SIS, MF SR, MO SR

3.6.	kvalitatívne zvyšovať úroveň šifrovej ochrany informácií (ŠOI) v podmienkach Ministerstva vnútra SR:
-	vybudovaním pracovísk správy systémov, kontroly a diagnostiky systémov a prostriedkov ŠOI,
-	zabezpečením spojenia s policajnými pridelencami a spolupracujúcimi zahraničnými centrálami pri dodržaní zásad ŠOI,
-	vybudovaním komunikačného a distribučného centra,
-	pokračovaním v obmene prostriedkov ŠOI na báze moderných technológií kompatibilných s EÚ,
T: do 1. 1. 2004								   Z: MV SR

3.7.	riešiť otázku skvalitňovania bezpečnosti informácií v informačných systémoch Ministerstva vnútra SR, dobudovať systém organizačných a technických opatrení na ochranu utajovaných skutočností v informačných systémoch a pripraviť na plnenie týchto úloh potrebných odborníkov,
T: do 31. 12. 2004					                                     Z: MV SR

3.8.	v súlade s aktualizovanou Koncepciou bezpečnosti vo väzenstve SR zvýšiť úroveň stavebných, ženijných, technických, spojovacích a signálno-bezpečnostných prostriedkov vnútorného a vonkajšieho systému bezpečnosti ústavov,
T: do 1. 1. 2004								   Z: MS SR

3.9.	podľa možností Zboru väzenskej a justičnej stráže postupne dovybaviť ústavy účinnejšími zbraňami, dopravnými a spojovacími prostriedkami spĺňajúcimi kritériá bezpečného vykonávania eskort,
T: do 1. 1. 2004								   Z: MS SR

3.10.	realizovať opatrenia k Akčnému plánu boja proti terorizmu v podmienkach Zboru väzenskej a justičnej stráže,
T: do 30. 6. 2003								   Z: MS SR

3.11.	posilniť materiálno-technické zabezpečenie útvarov Železničnej polície, ktoré sa podieľajú na boji so zločinnosťou, najmä operatívnej služby a služby ochrany objektov,
T: do 1. 1. 2004							         Z: MDPT SR

3.12.	v zmysle uznesenia vlády SR č. 1137 z 6. decembra 2001, zabezpečiť vybudovanie televízneho monitorovacieho zariadenia v železničných uzloch ŽSR Bratislava – Hlavná stanica, Žilina, Zvolen, Košice, Čierna nad Tisou a Kúty,
T: do 1. 1. 2004							         Z: MDPT SR

3.13.	v spolupráci s dodávateľskými organizáciami zabezpečiť a zaviesť do praktického výkonu služby signalizačné zariadenie na ochranu prepravovaných zásielok po železnici,
T: do 1. 1. 2004							         Z: MDPT SR

3.14.	dobudovať vzájomnú informačnú sieť medzi zložkami prokuratúry SR a jej prepojenie na políciu a súdnictvo,
T: do 31. 12. 2004					          Z: GP SR, MS SR, MV SR

3.15.	v oblasti zabezpečenia informačných tokov v pôsobnosti Ministerstva obrany SR u podsystémov vojenského spravodajstva a vojenskej polície dobudovať efektívny, komplexný, integrovaný informačný tok, v ktorom aplikovať informačné technológie kompatibilné s ostatnými informačnými zložkami,
T: 31. 12. 2004							        Z: MO SR

3.16.	v rámci školiacich a výcvikových zariadení vojenského spravodajstva vytvoriť materiálno – technické podmienky na zabezpečenie odbornej prípravy pracovníkov Ministerstva obrany SR na úseku boja proti zločinnosti a terorizmu,
T: 31. 12. 2004								  Z: MO SR

3.17.	v pôsobnosti vojenského spravodajstva vybudovať moderný systém na monitorovanie siete internet a systém na zaznamenávanie a vyhodnocovanie e-mailovej komunikácie,
      T: 31. 12. 2004							              Z: MO SR    

3.18.	dobudovať informačné siete vojenského spravodajstva a vojenskej polície moderným hardwarovým a softwarovým vybavením s cieľom zabezpečiť aktuálnu, spoľahlivú a bezpečnú výmenu informácií na úrovni týchto zložiek medzi nimi, s ostatnými bezpečnostnými orgámni a orgánmi štátnej správy, so zahraničnými partnermi, realizovať prepojenie na externé informačné databázy a registre,
      T: 31.12.2004								              Z: MO SR    

3.19.	zvyšovať kvalitatívnu úroveň šifrovej ochrany informácií v podmienkach vojenského spravodajstva dobudovaním pracoviska správy, kontroly a diagnostiky systémov a prostriedkov ŠOI, komunikačného a distribučného centra a vykonávať obmenu prostriedkov ŠOI na báze moderných technológií,
      T: 31.12.2004								              Z: MO SR    

3.20.	riešiť otázku skvalitňovania bezpečnosti informácií v informačných systémoch vojenského spravodajtva a vojenskej polície, dobudovať systém opatrení na ochranu utajovaných skutočností v informačných systémoch a pripravovať potrebných odborníkov na plnenie úloh,
      T: 31.12.2004								  	  Z: MO SR    

4.	V oblasti personálneho zabezpečenia

4.1.	personálne dobudovať oddelenie na odhaľovanie obchodovania s ľuďmi a sexuálneho vykorisťovania, ako aj odbor boja proti terorizmu úradu organizovanej trestnej činnosti správy kriminálnej a finančnej polície Prezídia Policajného zboru,  ktoré budú príslušne odborne a jazykovo vybavené, tak aby bola zabezpečená ich efektívna činnosť a spolupráca so zahraničnými partnermi,
T: do 31. 12. 2003					    		              Z: MV SR

4.2.	posilniť personálne kapacity Policajného zboru na realizáciu skráteného vyšetrovania,
T: do 30. 6. 2003								   Z: MV SR

4.3.	uskutočniť zmeny v organizácii a riadení policajných škôl v súlade s novou koncepciou vzdelávacej sústavy Policajného zboru,
T: do 1. 1. 2004								   Z: MV SR

4.4.	prostredníctvom rezortného školstva zvyšovať odbornú pripravenosť a jazykovú zdatnosť príslušníkov Policajného zboru s dôrazom na služby zaoberajúce sa bojom s organizovanou kriminalitou s medzinárodným prvkom,
T: trvale							                         Z: MV SR

4.5.	personálne dobudovávať útvary Železničnej polície, ktoré sa podieľajú na boji so zločinnosťou v zmysle uznesenia vlády SR č. 498 zo dňa 21. júla 1998 o postupnom zvyšovaní početných stavov Železničnej polície do roku 2005,
T: do 31. 12. 2005							         Z: MDPT SR

4.6.	zvýšiť početný stav prokurátorov, sudcov a administratívnych pracovníkov pre oblasť boja s korupciou a závažnou ekonomickou trestnou činnosťou,
T: do 31. 12. 2003				       	          Z: GP SR, MS SR, MF SR

4.7.	zabezpečiť systematické vzdelávanie pedagógov, budúcich pedagógov a sociálnych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v spolupráci s relevantnými mimovládnymi organizáciami,
T: trvale							    Z: MŠ SR, MPSVR SR

5.	V oblasti spolupráce a súčinnosti

5.1.	aktualizovať dohody o spolupráci medzi Zborom väzenskej a justičnej stráže a Policajným zborom, ktoré upravujú vzájomný postup pri odhaľovaní spáchanej a pripravovanej trestnej činnosti obvinených a odsúdených a pri plnení ďalších úloh zboru, najmä v boji proti organizovanému zločinu, pri eskortnej službe, ochrane poriadku a bezpečnosti v súdnych objektoch a nerušenom súdnom konaní,
T: do 31. 12. 2003						            Z: MS SR, MV SR

5.2.	pri realizovaní Národného programu boja proti drogám v podmienkach väzenstva spolupracovať s orgánmi riešiacimi drogovú problematiku v Slovenskej republike (Generálny sekretariát a Drogový informačný systém pri Generálnom sekretariáte Výboru ministrov pre drogové závislosti a kontrolu drog) a v krajinách Rady Európy (Groupe Pompidou pri Rade Európy),
T: trvale									   Z: MS SR

5.3.	vykonávať prieskumy verejnej mienky v oblasti drogovej kriminality, skrytej ekonomiky a korupcie a poskytovať relevantné štatistické podklady pre zabezpečovanie  úloh vyplývajúcich z aktualizovaného Komplexného programu boja so zločinnosťou,
T: trvale								               Z: ŠÚ SR

5.4.	naďalej rozvíjať spoluprácu Železničnej polície s políciami iných štátov, ktoré zabezpečujú ochranu železničnej dopravy na základe medzinárodných zmlúv a v ich rozsahu a s medzinárodnou organizáciou COLPOFER, ktorá sa zaoberá ochranou železničnej dopravy  a prepravy,
T: trvale							                    Z: MDPT SR

5.5.	aktívne zapájať Vojenskú políciu a Vojenskú spravodajskú službu do programov a výmeny skúseností na základe uzatvorených medzinárodných zmlúv a dohovorov,
T: trvale							                         Z: MO SR

5.6.	aktívne sa zúčastňovať na akciách poriadaných členskými štátmi NATO, po prijatí Slovenskej republiky do NATO plniť úlohy z toho vyplývajúce. Zabezpečiť policajnú ochranu rezortu Ministerstva obrany SR a policajnú ochranu príslušníkov ozbrojených síl SR pôsobiacich v mierových silách OSN, najmä v oblasti boja proti prenikaniu organizovaného zločinu a terorizmu. Preventívnou činnosťou Vojenskej polície účinne pôsobiť proti drogovej kriminalite, korupcii a  inej protispoločenskej činnosti a páchania vojenských trestných činov,
T: trvale 							                         Z: MO SR

5.7.	v súlade so zákonom o vojenskom spravodajstve prehĺbiť a zefektívniť spoluprácu a výmenu informácií so zahraničnými partnermi,
      T: 31. 12. 2004								  Z: MO SR    

5.8.	v súlade s legislatívnymi zmenami aktualizovať dohody o spolupráci s ostatnými bezpečnostnými zložkami, s presnou špecifikáciou foriem a rozsahu,
      T: 31. 12. 2004								  Z: MO SR    

5.9.	uskutočňovať pracovné stretnutia zástupcov prokuratúry SR so zástupcami Štátneho zastupiteľstva ČR za účelom výmeny poznatkov a skúsenosti postihu rasovo motivovanej trestnej činnosti,
T: trvale							                          Z: GP SR

5.10.	prijímať opatrenia na zabezpečenie sústavnej súčinnosti orgánov prokuratúry s mimovládnymi organizáciami zameranými na boj proti rasizmu na úrovni krajov a okresov,
T: trvale							                          Z: GP SR

5.11.	v spolupráci s metodickým centrom, Štátneho pedagogického ústavu a mimovládnych organizácií zabezpečiť k problematike predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie vypracovanie metodických príručiek pre učiteľov základných a stredných škôl,
T: do 30. 6. 2004						                          Z: MŠ SR

5.12.	zabezpečiť prostredníctvom Metodického centra v Banskej Bystrici včlenenie esejí a prípadových štúdií v rámci celoštátnej súťaže žiakov stredných škôl Olympiáda ľudských práv zameraných na problematiku diskriminácie, rasizmu, xenofóbie a antisemitizmu,
T: do 30. 12. 2003						                          Z: MŠ SR

5.13.	v spolupráci s Centrom poradensko-psychologických služieb pre jednotlivca, pár a rodinu, mimovládnymi organizáciami a ďalšími zainteresovanými subjektami iniciovať a podporovať realizáciu projektov so zameraním na terénnu sociálnu prácu, prácu s rodinou v krízových životných situáciách, programy pre marginalizované skupiny populácie, obete domáceho násilia, týrané a zneužívané deti, drogovo závislých, páchateľov a obetí trestnej činnosti a pod. na národnej, resp. regionálnej úrovni.
T: trvalo 								       Z: MPSVR SR				
5.14.	zabezpečiť dopracovanie zmluvy medzi Národnou jednotkou boja proti nelegálnej migrácií Úradu hraničnej a cudzineckej polície Policajného zboru Bratislava a Colným riaditeľstvom o operatívnej spolupráci a výmene informácií,
T: do 30. 6. 2003					                       Z: MV SR, MF SR

5.15.	vyriešiť kompetenčné otázky problematiky ochrany civilnej leteckej dopravy pred činmi protiprávneho zasahovania,
T: do 31. 12. 2003	  				                     Z: MV SR, MDPaT

5.16.	zabezpečiť umožnenie medzinárodných inšpekcií  organizácie OPCW vo výrobných podnikoch na území SR používajúcich sledované chemické látky,
T: trvale									  Z: MH SR

6.	V oblasti koordinácie

6.1.	cestou multidisciplinárnych integrovaných skupín odborníkov, zriadených pri medzirezortnom Expertnom koordinačnom orgáne pre boj so zločinnosťou, venovať zvýšenú pozornosť problematike:
-	nelegálnej migrácie a organizovaných foriem nedovoleného prekročenia štátnej hranice, 
-	legalizácie príjmov z trestnej činnosti,
-	nedovoleného obchodovania s chránenými druhmi voľne žijúcich živočíchov a voľne rastúcich rastlín,
T: trvale			  Z: MV SR, SIS, GP SR, MF SR, MDPT SR, MO SR

6.2.	zabezpečiť prepojenie aktivít v rámci Komplexného programu boja so zločinnosťou s aktivitami obsiahnutými v Národnom programe boja s korupciou, Stratégii prevencie kriminality a Národnom programe boja proti drogám, za účelom zabránenia duplicitnosti úloh a zefektívnenia komplexného prístupu k problematike boja so zločinnosťou jednotlivých subjektov zabezpečujúcich uvedené národné programy,
T: trvale	Z: medzirezortný Expertný koordinačný orgán pre boj so zločinnosťou, Rada vlády SR pre prevenciu kriminality, Odbor boja proti korupcii Úradu vlády SR, Výbor ministrov pre drogové závislosti a kontrolu drog

6.3.	určiť zástupcu za Vojenské obranné spravodajstvo do medzirezortného Expertného koordinačného orgánu pre boj so zločinnosťou, ktorý sa bude zúčastňovať zasadaní koordinačného orgánu,
T: do 30. 6. 2003							              Z: MO SR